作者:白居易
標題:續古詩十首
內容:慼慼複慼慼，送君遠行役。行役非中原，海外黃沙磧。伶俜獨居妾，迢遞長徵客。君望功名歸，妾憂生死隔。誰家無夫婦，何人不離坼。所恨薄命身，嫁遲別日迫。妾身有存歿，妾心無改易。生作閨中婦，死作山頭石。掩淚別鄉裡，飄颻將遠行。茫茫綠野中，春盡孤客情。驅馬上丘隴，高低路不平。風吹棠梨花，啼鳥時一聲。古墓何代人，不知姓與名。化作路傍土，年年春草生。感彼忽自悟，今我何營營。朝採山上薇，暮採山上薇。歲晏薇亦盡，饑來何所為。坐飲白石水，手把青松枝。擊節獨長歌，其聲清且悲。櫪馬非不肥，所苦常縶維。豢豕非不飽，所憂竟為犧。行行歌此曲，以慰常苦饑。雨露長纖草，山苗高入雲。風雪折勁木，澗松摧為薪。風摧此何意，雨長彼何因。百丈澗底死，寸莖山上春。可憐苦節士，感此涕盈巾。窈窕雙鬟女，容德俱如玉。晝居不逾閾，夜行常秉燭。氣如含露蘭，心如貫霜竹。宜當備嬪禦，胡為守幽獨。無媒不得選，年忽過三六。歲暮望漢宮，誰在黃金屋。邯鄲進倡女，能唱黃花曲。一曲稱君心，恩榮連九族。棲棲遠方士，讀書三十年。業成無知己，徒步來入關。長安多王侯，英俊競攀援。幸隨眾賓末，得廁門館間。東閣有旨酒，中堂有管絃。何為向隅客，對此不開顏。富貴無是非，主人終日歡。貧賤多悔尤，客子中夜歎。歸去複歸去，故鄉貧亦安。涼風飄嘉樹，日夜減芳華。下有感秋婦，攀條苦悲嗟。我本幽閒女，結髮事豪家。豪家多婢僕，門內頗驕奢。良人近封侯，出入鳴玉珂。自從富貴來，恩薄讒言多。塚婦獨守禮，群妾互奇邪。但信言有玷，不察心無瑕。容光未銷歇，歡愛忽蹉跎。何意掌上玉，化為眼中砂。盈盈一尺水，浩浩千丈河。勿言小大異，隨分有風波。閨房猶複爾，邦國當如何。心亦無所迫，身亦無所拘。何為腸中氣，鬱鬱不得舒。不舒良有以，同心久離居。五年不見面，三年不得書。念此令人老，抱膝坐長籲。豈無盈尊酒，非君誰與娛。攬衣出門行，遊觀繞林渠。澹澹春水暖，東風生綠蒲。上有和鳴雁，下有掉尾魚。飛沉一何樂，鱗羽各有徒。而我方獨處，不與之子俱。顧彼自傷己，禽魚之不如。出遊欲遣憂，孰知憂有餘。春旦日初出，曈曈耀晨輝。草木照未遠，浮雲已蔽之。天地黯以晦，當午如昏時。雖有東南風，力微不能吹。中園何所有，滿地青青葵。陽光委雲上，傾心欲何依。